AOT จับมือ SAL ผุดบ.ร่วมทุน บริการลานจอดรถ-อุปกรณ์ภาคพื้นครบวงจร
AOT จับมือ"เอเอสแอลกรุ๊ป"ผุดบ.ร่วมทุน บริการลานจอดรถ-อุปกรณ์ภาคพื้นครบวงจร
11 ต.ค. 2561

บริษัท ท่าอากาศยานไทย จำกัด (มหาชน) หรือ AOT แจ้งข้อมูลผ่านสื่อสารสนเทศของตลาดหลักทรัพย์แห่งประเทศไทยว่า บริษัท ได้ร่วมลงทุนกับบริษัท เอเอสแอล กรุ๊ป (ไทยแลนด์) จำกัด หรือ SAL จัดตั้งบริษัท บริการภาคพื้น ท่าอากาศยานไทย จำกัด (AOT Ground Aviation Services Co., Ltd.) โดยมีวัตถุประสงค์เพื่อให้บริการลานจอดรถและอุปกรณ์ภาคพื้น(Ground Services Equipment) ณ ท่าอากาศยานที่อยู่ในความรับผิดชอบของ AOT และได้ดำเนินการจดทะเบียนจัดตั้งบริษัทกับกระทรวงพาณิชย์เรียบร้อยแล้ว เมื่อวันที่ 10 ตุลาคม 2561
สำหรับบริษัท บริการภาคพื้น ท่าอากาศยานไทย จำกัด มีทุนจดทะเบียน 400,000,000 บาท AOT ถือหุ้นสามัญในสัดส่วนร้อยละ 49 และ SAL ถือหุ้นในสัดส่วนร้อยละ 51 ประกอบด้วย หุ้นสามัญร้อยละ 47 และหุ้นบุริมสิทธิร้อยละ 4 โดยหุ้นบุริมสิทธิมีสิทธิเช่นเดียวกับหุ้นสามัญ ยกเว้นเรื่องการลงคะแนนเสียงในที่ประชุมผู้ถือหุ้น มีสิทธิในสัดส่วน 10 หุ้นต่อ 1 เสียง โดยเรียกชำระค่าหุ้นครั้งแรกจากผู้ถือหุ้นในอัตราร้อยละ 25 ของทุนจดทะเบียน